สังคมบูรณากวน
โดย...ส้มป่อย
6 พ.ค. 2555

โดย...ส้มป่อย
...จาก “เอาอยู่คร้า” มาเป็น “รู้สึกไปเองว่าของแพงอ๊ะเปล่า” จะฮาแตนไปถึงไหนผู้นำไทย ขาลอยเลยไม่รู้ความเดือดร้อนของประชาชีที่แพงกันทั้งแผ่นดิน หรือเพราะพูดตามสคริปต์ จุ๊ๆ ถ้าเป็นอย่างหลัง ต้องหยิกแก้มทีมกุนซือให้เข็ด พาให้นายกฯ ปูหมดสวย พูดไปได้ เราๆ ท่านๆ รู้สึกไปเอง น่าจะจัดทริปให้นารีปลอมตัวเป็นคนติดดินกินข้าวแกง 40 บาท เพิ่มไข่เจียวอีกใบละ 10 จะได้รู้สึกไปเองว่า ทำไมมันถูกแสนถูก มื้อเดียวคนกลางๆ เราๆ ท่านๆ 50 บาทก็เอาไม่อยู่แล้วค่ะ อยากร้องเรียนนายกฯ ปูให้ช่วยกระชากราคาลงมาหน่อย ดีกว่าไปเน้นผลงาน ภาพสวย 1 ประเทศ 1 ชุดประจำชาติ...อันนั้นสวยจริงแต่ไม่อิ่มอ่ะ 
...ทีมงานเขาแพงบอกรัฐบาลจำนนจนปัญญา ทางออกตอนนี้มึนตึ้บแปดด้าน จะธงฟ้า ธงแดงก็แล้ว สุดท้ายต้องยกธงขาว แต่มาแก้เกมฝ่ายค้านแทน งัดข้อมูลมาโต้ว่าสมัย ปชป.เป็นรัฐบาล เมื่อเทียบไตรมาสเดียวกันของก็แพงหูฉี่ ถ้าทำลายความเชื่อถือฝ่ายค้านได้ก็ทำให้ประเด็นของแพงที่โจมตีจากฝ่ายการเมืองเบาลงกว่าครึ่ง แต่ถึงจะหนีซ้าย ตีกรรเชียงขึ้นรถ ทิ้งเลขสวยให้ถูกหวยก็ช่วยไม่ไหว เพราะปัญหาปากท้องมันใกล้ตัวประชาชีมากที่สุด เงินในกระเป๋าซื้อของกินได้น้อยลง ถ้ารัฐบาลปล่อยให้ของแพงกระดึ๊บขึ้น ค่าโดยสาร แท็กซี่ รถเมล์ เรือด่วน วินมอเตอร์ไซค์ พาเหรดขึ้นราคา น้ำมัน ก๊าซ ยังเอาไม่อยู่ ผู้ประกอบการยันแม่ค้าก็ต้องอ้างต้นทุนสูง คงได้เห็นไข่เจียวยุคปูฟองละ 50 บาทเป็นแน่แท้ 
...ใกล้บ้าน 111 พ้นคุกการเมือง 5 ปี 30 พ.ค.นี้ เหล่าบิ๊ก 111 และกองเชียร์ ต่างเฮละโลปล่อยข่าวจะเข้ามานั่งเก้าอี้ รมต.เกรดเอ ที่เก็งว่าในเดือน มิ.ย.–ก.ค. บิ๊กแม้วจะส่งสัญญาณปรับใหญ่ในวาระ 6 เดือนมาเขย่ากันอีกรอบ แต่ในเพื่อไทยเต็มไปด้วยมุ้งก๊วนเหมือนแกงโฮะร้อยพ่อพันแม่ พื้นที่แน่นจนแทบเหยียบหัวแม่เท้ากันตัวงอ วันข้างหน้ามีแนวโน้มย้ายออก หุหุ ก่อนย้ายนี่แหละต้องมีกระบวนการเผาบ้านเสียก่อน เพราะรู้ว่าอยู่ไปก็ไร้ค่าแน่ 
...สมาคมแดงน้อยใจ คอนเฟิร์มว่าทุกวันนี้บุคลากรเพื่อไทยยิ่งกว่าเหลือเฟือ แต่มันล้นทะลักจนกลายเป็นส่วนเกิน ทุกคนล้วนอยู่ด้วยความหวังว่า สักวันจะได้เป็น รมต. แต่พวกตัวจริง 111 กลับมาแย่งต้องกินเก้าอี้ รมต. 5-8 ตำแหน่ง ปาเข้าไป 1 ใน 3 ของพรรค และบิ๊ก 111 มาเป็นทีก็ฝังรากกันยาว ไม่ใช่แค่ 6 เดือนแล้วโยกสลับเก้าอี้ อย่างน้อยก็ 1-2 ปี แถมยังต้องมีเก้าอี้ รมต.ของแกนนำเสื้อแดงอีก 2 เหลือให้พวก สส.อาวุโสที่รอคิวกันเกือบครึ่งร้อยไม่ถึง 10 เก้าอี้ ไหนยังต้องเผื่อไว้อีก 4 เก้าอี้ให้ภูมิใจไทยในอนาคตที่จะมาจูบปากอีก จัดสรรผลประโยชน์ไม่ดี ได้เห็นรอยร้าวเพื่อไทยแปลงร่างเป็นสาขา 2 แน่ 
...ขั้นตอนหลัง 111 พ้น เพื่อไทยเตรียมแต่งตั้งนำร่องให้มาเป็นกรรมการด้านยุทธศาสตร์ของพรรคที่มี สมชาย วงศ์สวัสดิ์ เป็นประธาน เบื้องต้นได้ข้อสรุปมี 35 คน อาทิ คุณหญิงสุดารัตน์ เกยุราพันธุ์ พงศ์เทพ เทพกาญจนา โภคิน พลกุล เยาวภา วงศ์สวัสดิ์ นพ.พรหมินทร์ เลิศสุริย์เดช พงษ์ศักดิ์ รักตพงศ์ไพศาล ภูมิธรรม เวชยชัย ว่าไปแล้วเป็นเต็งจ๋า รมต.ทั้งนั้น แต่ก็ไม่ใช่อื่นไกล เพราะคนเหล่านี้ช่วยงานของเพื่อไทยเป็นประจำอยู่แล้ว เว้นแต่บางรายที่ชักเข้าชักออก รายที่เต็งหามมาแน่ ภูมิธรรม–พรหมินทร์ สองคู่หูที่ทักษิณไว้ใจที่สุดตั้งแต่บุกเบิกตั้งไทยรักไทยมาด้วยกัน